ЩIэблэр хагъэгъуазэ
Тэрч къалэ дэт курыт школ №3-м и еджакIуэхэр яIущIащ Тхыдэмрэ щэнхабзэмрэ я фэеплъхэр хъумэнымкIэ урысейпсо обществэм и къудамэу Къэбэрдей-Балъкъэрым щыIэм и лIыкIуэхэм.
Тэрч район администрацэм, ветеранхэм я щIыпIэ Советым администрацэм егъэджэныгъэмкIэ и къудамэм я лэжьакIуэхэри хэту къызэрагъэпэща мы Iуэхум и къалэн нэхъыщхьэр ди тхыдэ фэеплъхэм я мыхьэнэмрэ ахэр хъумэн щIыхуеймрэ къыдэкIуэтей щIэблэр хэгъэгъуэзэнырщ. ЗэIущIэм къыщахьащ иужьрей илъэс зыбгъупщIым фэеплъхэм ехьэлIа щIэпхъаджагъэхэр зэралэжьым и щапхъэ куэди. НыбжьыщIэхэр ирагъэплъащ «Къэбэрдей-Балъкъэрым и археологие щIэинхэр» зыфIаща сурэт выставкэм.
Мы Iуэхум кърихьэлIа нэхъыжьхэм еджакIуэхэр щIагъэдэIуащ зауэ лъэхъэнэ хьэлъэм ди цIыхубэм ятелъа гугъуехьхэмрэ ди зауэлIхэм зэрахьа лIыгъэ мыухыжымрэ ятеухуа хъыбархэм. ЗэIущIэм и кIэухым ныбжьыщIэхэр къыхураджащ хэкур фIыуэ лъагъуным, абы и хуитыныгъэмрэ мамыр гъащIэмрэ зи псэр щIэзытахэм я дэтхэнэ зы фэеплъми гулъытэ ин хуэщIыным икIи хъумэным.
Црым Бабыцэ.
